欧阳修
鸣鸠
天将阴，鸣鸠逐妇鸣中林，
鸠妇怒啼无好音。天雨止，
鸠呼妇归鸣且喜，妇不亟归呼不已。
逐之其去恨不早，呼不肯来固其理。
吾老病骨知阴晴，每愁天阴闻此声。
日长思睡不可得，遭尔聒聒何时停。
众鸟笑鸣鸠，尔拙固无匹。
不能娶巧妇，以共营家室。
寄巢生子四散飞，一身有妇长相失。
夫妇之恩重太山，背恩弃义须臾间。
心非无情不得已，物有至拙诚可怜。
君不见人心百态巧且艰，临危利害两相关。
朝为亲戚暮仇敌。自古常嗟交道难。